b"\n_START_ARTICLE_\nAnimal\xc3\xadstica\n_START_SECTION_\nPrehist\xc3\xb2ria\n_START_PARAGRAPH_\nEl tema art\xc3\xadstic de l'animal\xc3\xadstica \xc3\xa9s el m\xc3\xa9s antic de la hist\xc3\xb2ria de l'art, remuntant-se a les primeres representacions de l'art rupestre i de l'art mobiliari paleol\xc3\xadtic. La troballa dels bisons de la Cova d'Altamira va iniciar l'estudi d'aquestes manifestacions primitives de l'art, que van influir tamb\xc3\xa9 en la concepci\xc3\xb3 art\xc3\xadstica dels moviments art\xc3\xadstics de finals del XIX i comen\xc3\xa7aments del XX. Les difer\xc3\xa8ncies estil\xc3\xadstiques van permetre diferenciar les pintures de la zona franco-cant\xc3\xa0brica de les de l'art rupestre llevant\xc3\xado art esquem\xc3\xa0tic ib\xc3\xa8ric. Les troballes posteriors a la zona del S\xc3\xa0hara van mostrar l'evid\xc3\xa8ncia d'un clima radicalment diferent, que permetia l'exist\xc3\xa8ncia de la fauna de grans herb\xc3\xadvors reprodu\xc3\xafda en les seves pintures (girafes, hipop\xc3\xb2tams). En altres continents es van trobar pintures molt similars, tamb\xc3\xa9 formant part de la cultura dels abor\xc3\xadgens australians i d'altres de les denominades cultures primitives, el que va permetre una m\xc3\xa9s \xc3\xa0mplia integraci\xc3\xb3 en les an\xc3\xa0lisis de l'antropologia cultural de les hip\xc3\xb2tesis sobre la motivaci\xc3\xb3 d'aquestes representacions animal\xc3\xadstiques com propiciat\xc3\xb2ries de la ca\xc3\xa7a o de la fertilitat (Andr\xc3\xa9 Leroi-Gourhan).\n_START_SECTION_\nEl Pr\xc3\xb2xim Orient i cultures mediterr\xc3\xa0nies antigues\n_START_PARAGRAPH_\nRepresentacions d'animals s\xc3\xb3n tamb\xc3\xa9 freq\xc3\xbcents a l'art de les civilitzacions que es van desenvolupar en l'Antic Orient Pr\xc3\xb2xim des del naixement de la hist\xc3\xb2ria a Sum\xc3\xa8ria i l'Antic Egipte. Per al per\xc3\xadode que precedeix l'Art antic grecorom\xc3\xa0, s'ha assenyalat el significatiu fet que les arts figuratives de la major part d'aquestes civilitzacions -amb les excepcions de l'art minoic i l'art etrusc-, van tenir a la representaci\xc3\xb3 de les figures humanes r\xc3\xadgides convencions de frontalitat, rigidesa i hieratisme, mentre que les representacions animal\xc3\xadstiques van gaudir d'una major llibertat, arribant a un extraordinari realisme de l'art mesopot\xc3\xa0mic. Per contrast, el denominat per\xc3\xadode orientalitzant est\xc3\xa8s per diferents zones de la conca del Mediterrani a la primera meitat del primer mil\xc2\xb7lenni, es va caracteritzar per una gran estilitzaci\xc3\xb3 i fantasia, tamb\xc3\xa9 en les representacions animal\xc3\xadstiques. A totes les civilitzacions de la regi\xc3\xb3, tamb\xc3\xa9 a l'extrem del mediterrani occidental s'ha detectat la influ\xc3\xa8ncia de la difusi\xc3\xb3 cultural de formes originades a les civilitzacions del mediterrani oriental, tant dels denominats pobles colonitzadors grecs i fenicis, com d'altres no presents in situ, com els hitites.\n_START_SECTION_\nEgipte\n_START_PARAGRAPH_\nA les arts figuratives eg\xc3\xadpcies la representaci\xc3\xb3 d'animals era molt freq\xc3\xbcent, en ser part essencial de la iconografia dels seus d\xc3\xa9us \xe2\x80\x93falcons, ibis, serps, cocodrils, xacals, gats, bous, etc.\xe2\x80\x93), aix\xc3\xad com de l'escriptura jerogl\xc3\xadfica. Provinents dels rituals de momificaci\xc3\xb3, es conserven a les sepultures habitualment els quatre vasos canopis, tres dels quals reprodu\xc3\xafen caps d'animals (babu\xc3\xad, falc\xc3\xb3 i xacal). _NEWLINE_El pr\xc3\xadncep Nefermaat podria haver estat fill de Snefru, primer fara\xc3\xb3 de la quarta dinastia, a la seva tomba de Meidum, una mastaba compartida amb la seva esposa Itet, una de les imatges \xc3\xa9s una escena de ca\xc3\xa7a amb xarxa, i les famoses \xc2\xabOques de Meidum\xc2\xbb, que s\xc3\xb3n especialment sorprenents pels tons naturals aconseguits en la pintura, aplicada sobre una capa d'estuc; plantes d'un verd clar, i flors vermelles, representen el paisatge de les ribes d'un estany. El fris, on es troba la famosa pintura de les \xc2\xabOques\xc2\xbb t\xc3\xa9 una longitud d'1,73 m i una al\xc3\xa7adade 28 cm, es conserva al Museu Egipci El Caire. L'art pict\xc3\xb2ric durant l'Imperi Antic prestava la m\xc3\xa0xima atenci\xc3\xb3 als detalls d'animals i plantes, tant que tamb\xc3\xa9 avui dia \xc3\xa9s possible identificar les esp\xc3\xa8cies d'oques d'aquesta pintura, des del plomatge estilitzat de l'oca riallera grossa a l'esp\xc3\xa8cie oca pradenca o l'oca de coll roig: els ocells de l'esquerra s\xc3\xb3n gansos campestres seguint un de pic negre, mentre que a la dreta es poden observar oques de coll vermell.\n_START_SECTION_\nCivilitzacions orientals\n_START_PARAGRAPH_\nLes representacions animal\xc3\xadstiques s\xc3\xb3n molt importants a l'art de l'\xc3\x8dndia, donat l'aspecte animal d'alguns dels m\xc3\xa9s importants d\xc3\xa9us del pante\xc3\xb3 hinduista (H\xc3\xa1numan -mona-, Ganesha -elefant-). La figura d'un lle\xc3\xb3 remataels pilars d'Aixoka, i \xc3\xa9s fins i tot actualment un s\xc3\xadmbol de l'\xc3\x8dndia.38 Les il\xc2\xb7lustracions del Panchatantra (un text fabul\xc3\xadstic molt divulgat pel m\xc3\xb3n musulm\xc3\xa0 i cristi\xc3\xa0 medieval -Bacanarda i Dimna-) inclouen lleons, guillots, conills, elefants, etc._NEWLINE_L'art figuratiu xin\xc3\xa8s i japon\xc3\xa8s t\xc3\xa9 representacions animal\xc3\xadstiques, tant d'animals mitol\xc3\xb2gics especialment el drac\xe2\x80\x93 com reals. _NEWLINE_Des d'Europa Oriental fins a Sib\xc3\xa8ria, passant per les estepes de l'\xc3\x80sia Central, un conjunt nombr\xc3\xb3s i enigm\xc3\xa0tic de pobles \xe2\x80\x93tracis, escites, parts, cimmeris, huns, pobles turquesos\xe2\x80\x93, compartien a grans trets una forma de vida n\xc3\xb2mada basada en la ramaderia i la muntura del cavall; el que va fer de les representacions animal\xc3\xadstiques una part central de les seves arts figuratives, amb una gran abund\xc3\xa0ncia de joies zoomorfes; fins al punt que es parla d'un \xc2\xabestil animal\xc2\xbb. Un dels exemples m\xc3\xa9s caracter\xc3\xadstics \xc3\xa9s una placa d'or escita del segle IV aC, per decorar un escut o pectoral amb la forma de c\xc3\xa9rvol i modelatge en relleu, crida l'atenci\xc3\xb3 la representaci\xc3\xb3 de les banyes realitzatdes mitjan\xc3\xa7ant una s\xc3\xa8rie d'espirals al llarg de tot el llom del seu cos. Quasi tots els animals efectuats apetites joies o en relleus destinats a les seves armes o per la decoraci\xc3\xb3n de cavalleries era b\xc3\xa8sties salvatges lleopards o altres grans felins, c\xc3\xa9rvols i llops.\n_START_SECTION_\nCivilitzacions americanes precolombines\n_START_PARAGRAPH_\nLes cultures precolombines van desenvolupar arts figuratius que inclouen tota mena de representacions animal\xc3\xadstiques, especialment en escultura, orfebreria i cer\xc3\xa0mica. El s\xc3\xadmbol tot\xc3\xa8mic dels asteques, que es representa actualment a la bandera de M\xc3\xa8xic, era una \xc3\xa0guila que menja una serp sobre una figuera de moro. Molt difosa va estar la iconografia de serp emplomallada, amb el nom asteca de Quetzalcoatl o el maia de Kukulkan. Les l\xc3\xadnies de Nazca Van ser creades entre el 200 aC i el 600 dC. Hi ha centenars de figures individuals amb diferents nivells de complexitat. Es pot trobar des de l\xc3\xadnies simples fins a dibuixos estilitzats de colibr\xc3\xads, aranyes, micos i sargantanes.\n_START_SECTION_\nEdat mitjana\n_START_PARAGRAPH_\nL'\xc3\xa8poca de les invasions va produir una retracci\xc3\xb3 de la cultura urbana cl\xc3\xa0ssica, i la ruralitzaci\xc3\xb3 de l'Occident, sotm\xc3\xa8s a les invasions. Les representacions animal\xc3\xadstiques van ser habituals a l'art dels pobles germ\xc3\xa0nics, principalment mobiliari el tierstil o estil animal germ\xc3\xa0nic; i d'altres molt peculiars, com l'art insular de les Illes Brit\xc3\xa0niques o hiberno-sax\xc3\xb3, molt imaginatiu a la il\xc2\xb7lustraci\xc3\xb3 de manuscrits entre els quals destaquen el Llibre de Kells i els Evangelis de Lindisfarne, les formes dels quals van tenir continu\xc3\xaftat als scriptorium de monestirs per tota Europa, com els hisp\xc3\xa0nics, famosos pels seus Beatus on destaca la simbologia vegetal num\xc3\xa8rica i l'animal\xc3\xadstica de car\xc3\xa0cter fantasi\xc3\xb3s, que va marcar l'evoluci\xc3\xb3 de la iconografia rom\xc3\xa0nica._NEWLINE_La iconografia cristiana, omnipresent des de l'Antiguitat tardana i en tot l'art medieval, \xc3\xa9s molt abundant en simbologia animal, encara que no sempre \xc3\xa9s un\xc3\xadvoca. Una de les m\xc3\xa9s presents \xc3\xa9s la identificaci\xc3\xb3 de Crist amb l'Agnus Dei o com Bon Pastor, amb el que les ovelles s'identifiquen amb els cristians i la de l'Esperit Sant amb el colom o, els coloms que s'acosten a beure de l'aigua s\xc3\xb3n les \xc3\xa0nimes que accedeixen a la gr\xc3\xa0cia de D\xc3\xa9u. A l'ornamentaci\xc3\xb3 de la catedral de Chartres es troben diversos sants o profetes amb la representaci\xc3\xb3 dels seus atributs amb forma d'animals, en els que apareix el personatge trepitjant-los com Melquisedec amb un xai sota els seus peus, Abraham amb un molt\xc3\xb3, Mois\xc3\xa8s amb el vedell d'or, Balaam amb un ruc tamb\xc3\xa9 sota els seus peus i un gos als peus de Judit, encara que aquests mateixos atributs es continuen utilitzant per a la seva representaci\xc3\xb3, la col\xc2\xb7locaci\xc3\xb3 dels mateixos animals ha variat de lloc, segurament per fer-los d'una manera m\xc3\xa9s est\xc3\xa8tica._NEWLINE_Altra iconografia molt utilitzada s\xc3\xb3n els tres animals que es representen entre les quatre figures del tetramorf: el bou alat (sant Lluc), l'\xc3\xa0guila (sant Joan) i el lle\xc3\xb3 alat (sant Marc). Les escenes del cicle de la Nativitat van donar excusa per a abundants representacions animal\xc3\xadstiques: la mula i el bou [del pessebre-bressol de Jes\xc3\xbas, els gossos i el ramat dels pastors, i tot tipus d'animals de muntura i c\xc3\xa0rrega del seguici dels Reis Mags._NEWLINE_A l'escultura funer\xc3\xa0ria de l'interior de les esgl\xc3\xa9sies va ser freq\xc3\xbcent la representaci\xc3\xb3 de lleons i gossos, com a s\xc3\xadmbol de valor i fidelitat respectivament. I la riquesa de representacions animal\xc3\xadstiques es va fer palesa a les miseric\xc3\xb2rdies dels cors. A l'ornamentaci\xc3\xb3 arquitect\xc3\xb2nica dels capitells de claustres i portalades aix\xc3\xad com als perm\xc3\xb2dols i g\xc3\xa0rgoles, permetien tot el desplegament de la fantasia dels escultors.\n_START_SECTION_\nManierisme, barroc i segle XVIII\n_START_PARAGRAPH_\nA partir del manierisme, per exemple, a Tintoretto o Veron\xc3\xa8s, s'utilitza la representaci\xc3\xb3 de tota classe d'animals com a elements de distracci\xc3\xb3 dels motius principals. Per representar la hist\xc3\xb2ria de Rebeca i Eliecer, on figuren camells, el Veron\xc3\xa8s els pinta en primer pla, mentre un pintor classicista com Poussin, afrontat al mateix tema, va ignorar conscientment la possibilitat d'introduir-los, per evitar distraccions ex\xc3\xb2tiques, \xc2\xabno cal mesclar l'estil frigi amb l'estil d\xc3\xb2ric\xc2\xbb, va dir, utilitzant una met\xc3\xa0fora musical. Una posici\xc3\xb3 interm\xc3\xa8dia adopta Murillo, que va fer apar\xc3\xa8ixer els camells en la llunyania a la seva obra Eliecer i Rebeca. Tintoretto disposa l'escena d'El Lavatori deixant que el lloc central l'ho ocupi un gos tombat. Rubens va reservar una bona part de la superf\xc3\xadcie del quadre de L'Adoraci\xc3\xb3 del Reis Mags per als cavalls i camells del seguici dels Reis Mags._NEWLINE_A la pintura barroca van ser freq\xc3\xbcents les representacions de natures mortes i escenes de ca\xc3\xa7a \xe2\x80\x93Frans Snyders, Jan Fyt, Paul de Vos i Cornelis de Vos van destacar com a pintors animalistes a l'Escola d'Anvers, Alexandre-Fran\xc3\xa7ois Desportes i Jean-Baptiste Oudry a l'escola animal\xc3\xadstica francesa, i Aelbert Cuyp, Paul Potter i Melchior d'Hondecoeter a l'escola animal\xc3\xadstica holandesa\xe2\x80\x93, aix\xc3\xad com de les al\xc2\xb7lusions metaf\xc3\xb2riques a diferents temes, com els sentits, mitjan\xc3\xa7ant diferents animals per exemple, ocells canors per indicar el sentit de l'o\xc3\xafda, per al que el tema mitol\xc3\xb2gic d'Orfeu \xe2\x80\x93que amansia als animals amb la seva m\xc3\xbasica\xe2\x80\x93 va ser molt tractat. _NEWLINE_Tamb\xc3\xa9 comencen a encarregar-se representacions \xc2\xabretrat\xc3\xadstiques\xc2\xbb d'animals especialment estimats pels seus propietaris, que aix\xc3\xad busquen immortalitzar-los, sobretot de cavalls i gossos, encara que tamb\xc3\xa9 d'alguns animals de granja. Sobre aix\xc3\xb2 va escriure Ellis Waterhouse: \xc2\xabDespr\xc3\xa9s dels retrats de si mateix, la seva esposa i els seus fills, el que m\xc3\xa9s anhelava tenir el cavaller angl\xc3\xa8s del segle XVIII era un retrat del seu cavall\xc2\xbb. A un passatge de l'obra Guzm\xc3\xa1n de Alfarache de Mateo Alem\xc3\xa1n (1599) es reflecteix aquest costum, en descriure la competici\xc3\xb3 entre dos pintors als quals s'encarrega el retrat de cavalls; mentre un se centra en la representaci\xc3\xb3 anat\xc3\xb2mica, un altre es recrea en els detalls de l'escena i no al cos de l'animal. Un dels que m\xc3\xa9s van destacar en el g\xc3\xa8nere va ser l'angl\xc3\xa8s George Stubbs, del que es diu que pintava del natural als estables i que va estudiar cad\xc3\xa0vers de cavalls disposats en tot tipus d'actituds, el que li va portar a la publicaci\xc3\xb3 de The Anatomy of the Horse (1766). Stubbs va pintar tamb\xc3\xa9 d'altres animals ex\xc3\xb2tics, com ara lleons, tigres, girafes, mones i rinoceronts, que va poder observar en reserves privades, va ser considerat com un dels millors pintors animalistes._NEWLINE_L'urbanisme barroc i neocl\xc3\xa0ssic va reservar per a fonts i monuments algunes notables representacions animal\xc3\xadstiques, com les fonts de Roma i les del Passeig del Prado de Madrid, o la quadriga que remata la Porta de Brandenburg. Al contrari que les fonts dels jardins de Versalles, les poques de Par\xc3\xads de l'Antic R\xc3\xa8gim que s'han conservat no tenen destacats motius animal\xc3\xadstics \xe2\x80\x93s\xc3\xad algunes posteriors\xe2\x80\x93.\n_START_SECTION_\nEdat Contempor\xc3\xa0nia\n_START_PARAGRAPH_\nEl preromanticisme de Johann Heinrich F\xc3\xbcssli, Francisco de Goya o William Blake va utilitzar animals fant\xc3\xa0stics per a l'ambientaci\xc3\xb3 d'atmosferes on\xc3\xadriques; com ja havia fet El Bosco i com posteriorment faria el surrealisme de Salvador Dal\xc3\xad, Joan Mir\xc3\xb3, o Marc Chagall._NEWLINE_Amb alguns notables precedents al segle XVIII, com els cavalls de George Stubbs, o l'enigm\xc3\xa0tic Gos semi-enfonsat de Goya, \xc3\xa9s a partir del romanticisme quan les representacions d'animals adquireixen valor com a tema pict\xc3\xb2ric per si mateix. Tant Th\xc3\xa9odore G\xc3\xa9ricault \xe2\x80\x93l'amor del qual pels cavalls el va portar a la mort\xe2\x80\x93 com Eug\xc3\xa8ne Delacroix en els seus temes vinculats a la moda orientalista van ser notables animalistes._NEWLINE_El tema de l'animal\xc3\xadstica va ser molt habitual a l'escultura monumental, de gran demanda, on | va destacar Antoine-Louis Barye, i es va emular a tots els pa\xc3\xafsos per exemple a Espanya, els lleons de les Corts de l'aragon\xc3\xa8s Ponciano Ponzano, o l'obra del catal\xc3\xa0 Agapit Vallmitjana i Abarca._NEWLINE_La nova forma de veure la natura a l'art que va inaugurar l'escola de Barbizon \xe2\x80\x93Camille Corot, Theodore Rousseau\xe2\x80\x93 no es va limitar a la pintura de paisatge de formes vegetals i geol\xc3\xb2giques, i va ser comuna la representaci\xc3\xb3 d'animals al seu entorn natural;78 en una renovaci\xc3\xb3 est\xc3\xa8tica paral\xc2\xb7lela a la pintura del realisme, que s'expressava especialment al ser hum\xc3\xa0 reflectit en el seu entorn social. Ambdues perspectives no s\xc3\xb3n incompatibles, sin\xc3\xb3 complement\xc3\xa0ries, i es donen en els mateixos autors, com Gustave Courbet, el l\xc3\xadder del moviment, que va destacar com extraordinari animalista. Les successives avantguardes art\xc3\xadstiques de finals del segle XIX i del segle XX no tenen en la natura el seu principal inter\xc3\xa8s. Els nous conceptes est\xc3\xa8tics fins i tot desprestigien com \xc2\xabsentimental\xc2\xbb, \xc2\xabkitsch\xc2\xbb i \xc2\xabacademicista\xc2\xbb la pintura animal\xc3\xadstica de tradici\xc3\xb3 realista i context victori\xc3\xa0 \xe2\x80\x93Edwin Landseer, Rosa Bonheur\xe2\x80\x93. _NEWLINE_Les representacions d'animals, quan es donen, obeeixen diferents convencions; com les ja citades del surrealisme, els peculiars cavalls de Franz Marc, La Cabra de Pau Picasso (1950), L'Ur\xc3\xa0 de Pau Gargallo (1933), les tessel\xc2\xb7les de Maurits Cornelis Escher o els M\xc3\xbasics de Bremen de Gerhard Marcks (1953)._NEWLINE_Tant els impressionistes com els seus precursors i continuadors van tenir alguns notables artistes animalistes, especialment en les representacions equines com Mari\xc3\xa0 Fortuny, Degas o Toulouse-Lautrec. August Rodin, el gran renovador de l'escultura que habitualment es relaciona amb l'est\xc3\xa8tica impressionista, tamb\xc3\xa9 va realitzar obra animal\xc3\xadstica. Al modernisme de finals del segle XIX i comen\xc3\xa7aments del XX, van ser les formes ondulants de la decoraci\xc3\xb3 vegetal les que van predominar, per\xc3\xb2 tamb\xc3\xa9 tota una s\xc3\xa8rie d'animals, com el gall dindi o la lib\xc3\xa8l\xc2\xb7lula, s'ajustaven perfectament a les necessitats d'aquesta est\xc3\xa8tica. El joier Ren\xc3\xa9 Lalique o Llu\xc3\xads Masriera van desenvolupar part principal del seu treball amb motius animal\xc3\xadstics.\n_START_SECTION_\nLiteratura animal\xc3\xadstica\n_START_PARAGRAPH_\nHi ha una literatura animal\xc3\xadstica protagonitzada per animals, en la que, a m\xc3\xa9s a m\xc3\xa9s del g\xc3\xa8nere de la faula, sobresurten algunes obres de molt diferents g\xc3\xa8neres i de totes les \xc3\xa8poques (L'ase d'or -Luci Apuleu-, Viatge a l'Oest -Wu Cheng'en, Calila e Dimna, Roman de Renart, El coloquio de los perros -Miguel de Cervantes, Moby Dick -Herman Melville, en la que l'animal \xc3\xa9s m\xc3\xa9s aviat una obsessi\xc3\xb3 que una pres\xc3\xa8ncia real- El llibre de la selva -Rudyard Kipling- Adi\xc3\xb3s, Cordera -Leopoldo Alas Clar\xc3\xadn, Platero y yo -Juan Ram\xc3\xb3n Jim\xc3\xa9nez-, Rebel\xc2\xb7li\xc3\xb3 a la granja -George Orwell, una distopia cr\xc3\xadtica amb l'estalinisme-, Equus - Peter Shaffer-, etc.)\n_START_SECTION_\nCinema animal\xc3\xadstic\n_START_PARAGRAPH_\nTamb\xc3\xa9 hi ha un cinema animal\xc3\xadstic especialment important en animaci\xc3\xb3: Bambi, La dama i el rodam\xc3\xb3n, 101 d\xc3\xa0lmates, The Lion King, Chicken Run, Antz, A Bug's Life o Ice Age; al qual cal afegir el cinema purament documental sobre la natura: El m\xc3\xb3n del silenci, L'home i la Terra, Planeta Vivent, Le Peuple migrateur, per al que la filmaci\xc3\xb3 d'animals \xc3\xa9s part essencial, com l'ho \xc3\xa9s tamb\xc3\xa9 als g\xc3\xa8neres fotogr\xc3\xa0fics corresponent (fotografia de natura, fotografia de vida salvatge, fotografia subaqu\xc3\xa0tica, macrofotografia). Algunes memorables escenes de pel\xc2\xb7l\xc3\xadcules de qualsevol g\xc3\xa8nere se centren en algun animal, per exemple, el cavall al pont d'Octubre d'Eisenstein, imitat per Costa Gavras en Desaparegut."